Hy is ’n lid van ’n produksiespan wat tans besig is met die vervaardiging van ’n Afrikaanse film, Soetendalsvlei, wat binnekort op die skerms gaan verskyn.
“Ek het ’n boodskap via Linked-In van die vervaardiger, Gavin Esterhuizen ontvang. Hy het my uitgenooi om deel te neem aan die projek waarmee hulle tans besig is,” het hy gesê.
Die fliek is gegrond op ’n boek, Soetendalsvlei se Bruid – geskryf deur Alta van Niekerk – onder die skuilnaam Joey Jansen.
“Die film is ’n romantiese komedie en handel oor Olaff Reinhart, ’n boer van die plaas Soetendalsvlei. Hy is ’n gesogte oujongkêrel wat nog nie sy droomvrou ontmoet het nie, tot hy teen sy sin ’n modeparade saam met sy vriendin, Jani, bywoon waar die gesogte model Christine dadelik sy hart steel.”
“Olaff Reinhart nader haar met ’n huweliksaanbod wat sy aanvaar en ’n kontrak word gesluit. Hiervolgens trou sy met Olaff, en in ruil vir ’n groot som geld, moet sy vir ’n tydperk van een jaar die rol van ’n verliefde Mevrou Olaff Reinhardt met oortuiging speel.”
Van Vollenhoven sê die filmbedryf is nie altyd so maklik soos dit lyk nie en harde klippe word gekou, maar hy bly positief en hoop om sy 10-jaar-plan te verwesenlik.
“In tien jaar het ek hopelik drie rolprente agter die rug, maar wie weet hoe die toekoms lyk? Al wat ek weet is ek volg die Here se pad vir my lewe.”